Նվարդ Անդրեասյան

Նվարդ Անդրեասյան (նոյեմբերի 4, 1952(1952-11-04), Ստամբուլ, Թուրքիա), ժամանակակից հայ խմբավար, դիրիժոր և մանկավարժ։


== Կենսագրություն ==
Նվարդ Անդրեասյանը ծնվել է  Ստամբուլում  մտավորականի ընտանիքում։ Մանկությունն անցել է Ստամբուլի հայկական միջավայրում։ 1967 թվականին տեղափոխվել է Խորհրդային Հայաստան, որտեղ սովորել է Երևանի Ռոմանոս Մելիքյանի անվան երաժշտական ուսումնարանի դիրիժորական բաժնում՝՝ Հերման Տերտերյանի մոտ, ավարտել է 1971 թվականին, ստանալով խմբավարի և նվագախմբի դիրիժորի որակավորում։
1974 թվականից տեղափոխվել է Ֆրանսիա։ Սովորել է Փարիզի Էկոլ Նորմալ դը Մյուզիքում (ֆր.՝ École Normale de Musique de Paris) Պիեռ Դերվոյի (ֆր.՝ Pierre Dervaux) մոտ, մշակել է օպերային ու սիմֆոնիկ երաժշտության դիրիժորության հմտությունները ու ստացել դիրիժորական բարձր վկայական։  1976-1978 թվականներին նշանակվել է օգնական դիրիժոր Փարիզի Գրանդ օպերայում։ Նվարդ Անդրեասյանը վարպետության դասեր է անցել դիրիժորներ՝ Միշել Տաբաչնիկի, Ժան Ֆուրնեի, Պիտեր Էոտվոսի, Իգոր Մարկևիչի, Դանիել Բարենբոյմի և Էնդրյու Լոգ Օլդհեմի մոտ։ Նա նաև հաճախել է ժամանակակից երաժշտության վերլուծության դասընթացներ Մաքս Դոյչի, դասական երաժշտության դասընթացներ՝ Ռոլան Կատուարի մոտ և դիրիժորական կատարողական արվեստի կատարելագործման դասընթացներ Սերջիու Չելիբիդակեի  և Պիեռ Բուլեզի մոտ։
2010-ականներին վերադարձել է Թուրքիա, 2010 թվականի հուլիսին կազմակերպել է հայ-թուրքական երիտասարդական նվագախմումբը։ Համագործակցել է Ստամբուլի պետական ​​սիմֆոնիկ նվագախմբի հետ։ Տարբեր երկրներում աշխատել է որպես գլխավոր դիրիժոր և գեղարվեստական ղեկավար։


== Կատարողական գործունեություն և հյուրախաղեր ==
Համերգներ է ունեցել Ֆրանսիայում՝ Փարիզի Գրանդ օպերայում, 1980-2003 թվականներին ղեկավարել է  և գլխավոր դիրիժոր է եղել Ժամանակակից երաժշտության Պոլիքրոմիա անսամբլում,1980-1989 թվականներին  Լիլի կոնսերվատորիայի երիտասարդական նվագախումբը, 1982-1987 թվականներին  Ժամանակակից երաժշտության անսամբլը։ 1968-1974 թվականներին ղեկավարել է Երևանի պետական ​​կոնսերվատորիայի նվագախումբը։ 1998 թվականին Նվարդ Անդրեասյանը եղել է Տյանցզինի Չինաստանի պետական կոնսերվատորիայի երիտասարդական նվագախմբի և Տյանցզինի սիմֆոնիկ նվագախմբի գլխավոր դիրիժորը։ 1989 թվականից հյուրախաղերով հանդես է եկել Հարավային Ամերիկայի մի շարք երկրներում՝ Բրազիլիայում, Ուրուգվայյում, Արգենտինայում, Վենեսուելայում։ 1985-1986 թվականներին ղեկավարել է Քյոլնի Կլարա Շումանի սիմֆոնիկ նվագախումբը, 1988 և 1990 թվականներին Բեռլինի Եվրոպական Ժամանակակից երաժշտության անսամբլը 1989 թվականին Ֆրանսիայի ժամանակակից երաժշտության GRIS համույթը։ 1993-1995 թվականներին եղել է Հայաստանի ազգային օպերայի, Հայաստանի պետական ​​ֆիլհարմոնիկ նվագախմբի և Հայաստանի ազգային կամերային նվագախմբի առաջին հրավիրյալ դիրիժորը (1995-1996), ինչպես նաև Հայաստանի Կոմպոզիտորների Միության Նոր  երաժշտության անսամբլի հրավիրյալ ղեկավարը։ Համերգներ է ունեցել նաև Ռուսաստանում, Թուրքիայում, Ամերիկայի Միացյալ Նահանգներում, Իտալիայում Բելգիայում, Նիդերլանդներում և Վենեսուելայում։


== Մանկավարժական գործունեություն ==
Ֆրանսիայում և այլ երկրներում Նվարդ Անդրեասյանը նաև ակտիվ գործունեություն է ծավալել համալսարանական ոլորտում։ Լիլի կոնսերվատորիայում՝ 1981-1989 թվականներին  եղել է խմբերգային և նվագախմբային դիրիժորության դասախոս։ 1982-1989 թվականներին  ղեկավարել է  Լիլ III համալսարանի երաժշտագիտության ֆակուլտետի  կատարողական արվեստի ամբիոնի երգչախումբը ու նվագախումբը։
Նվարդ Անդրեասյանը «Ժամանակակից երաժշտության կատարողական արվեստ» թեմայով դասախոսություններ է վարել Մոսկվայի Չայկովսկու անվան պետական կոնսերվատորիայում; Տյանցզինի Չինաստանի պետական կոնսերվատորիայի Կամերային երաժշտության ամբիոնում Ժամանակակից կատարողական արվեստ է դասավանդել։


== Մրցանակներ ==
1979 - Երիտասարդ դիրիժորների միջազգային մրցույթի եզրափակիչ փուլ, Բեզանսոն, Ֆրանսիա,
1980 - Եհուդի Մենուհին հիմնադրամի միջազգային մրցանակ, Մեծ Բրիտանիա


== Գրականություն ==
Heike Liess։ Psychologischer Instinkt und die Fähigkeit zur Kommunikation. Ein Porträt der armenischen Dirigentin Nvart Andreassian. In։ Archiv Frau und Musik (Hrsg.)։ VivaVoce. Nr. 32, 1994,, 1994, ISSN 1439-0612
Blankenburg, Elke Mascha, Dirigentinnen im 20. Jahrhundert : Portraits von Marin Alsop bis Simone Young, Published by Hamburg։ Europ. Verl.-Anst., 2003, ISBN 10։ 3434505369 / ISBN 13։ 9783434505365(գերմ.)
Nvart Andreassian Conductor, SizzleBook, Published on March 16, 2022(չաշխատող հղում) (անգլ.)


== Արտաքին հղումներ ==
Պաշտոնական կայք
Website von Nvart Andreassian, սկավառակագրություն
Andreassian-Biographie, կենսագրական


== Ծանոթագրություններ ==